ביומה הראשון בתפקיד השרה להגנת הסביבה, היה עדיף שנראה אותה לצד התושבים הנחנקים ממפעלים מזהמים - ולא מחלקת ממתקים בבתי חולים • רק השנה ניהל משרד הבריאות - שהיא כה רצתה לעמוד בראשו - מאבק איתנים מול תעשיית הסוכר • דעה
מה הלוקיישן הראשון שהייתם מבקרים בו כשר או שרה להגנת הסביבה? כדי להראות שאתם כאן כדי לשפר את איכות החיים של אזרחי ישראל, אולי הייתם פותחים את היום בביקור באחד המפעלים המזהמים בארץ – "נשר" ברמלה או בז"ן בחיפה. אולי הייתם רוצים להעלות לרשתות תמונה עם צוות המשרד בישיבת חפיפה ובה ציינתם את האתגרים הקרובים העומדים בפניכם. אבל לעידית סילמן מהליכוד, השרה הנכנסת, היה רעיון אחר. בזמן שהשרים החדשים מתארגנים לכניסה למשרד, היא בחרה באקט יחצני מביך ופגום בכל מישור אפשרי, והצטלמה מחלקת במוצ"ש האחרון שתיה מתוקה וממתקים לחולים ומבקרים בבית החולים קפלן ברחובות. התחילה את תפקידה עם חסד: השרה עידית סילמן חילקה הערב יחד עם מתנדבי ארגון לשבוע של חסידות קרעטשניף מזון ושתיה לחולים והמבקרים בבית החולים קפלן ברחובות pic.twitter.com/X71EzTKK0n האם צריך להזכיר לסילמן, שכיהנה כיו"ר ועדת הבריאות בכנסת ה-24, עד כמה שתיה מתוקה מזיקה לגוף האדם? איך יתכן שמכל הדברים בעולם היא בחרה לחלק בקבוקי פלסטיק חד פעמיים וחטיפים בתוך בית חולים? היא ודאי לא שכחה את המס על השתיה המתוקה שעבר בממשלה האחרונה, את הויכוחים הרמים והתעקשות משרד הבריאות על הנזק האדיר של כל כוס מיץ כזו.  המס עבר לאחר מאבק ארוך וקשה אל מול תעשיית המזון. במסגרת המאבק גייסה התעשייה את כל מי שהייתה יכולה – החל מחיילים, אוכלוסיות מוחלשות, שימוש ברופאים מטעמה ואפילו גיוס התקשורת. בנוסף, ערוץ התקשורת הפופלארי בישראל 12 מוחזק בבעלות החברה המרכזית למשקאות (קוקה קולה). כעת, שימוש בשרה כפרזנטורית ל"הלבנת" הסוכר לא מבשר טובות לעתיד אזרחי ישראל.  רק בשבוע שעבר כתבה פה ב"שקוף" יעל געתון כי היא תולה תקווה שהשרה החדשה להגנת הסביבה תיעזר בידע הרב שצברה במערכת הבריאות כדי לשפר את בריאות הציבור הישראלי. אולי במשמרת שלה, כך ייחלה, תצליח סילמן להקטין את התמותה מזיהום אוויר. סילמן כזכור, חתרה על פי הפרסומים לתפקיד שרת הבריאות. אך נראה שבין המעשים לטייטל יש פער משמעותי. האם האקט חסר המודעות או הציני שראינו במוצ"ש יכול לנבא משהו על יכולתה להילחם מול חברות הפלסטיק והמפעלים המזהמים בעוז רוח? 